જોન સ્નોડી પાસેથી રેન્ડી પાઉશને મહત્વની સમજ એ મળી કે જ્યારે કોઈ વિધ્ન આવે, મુશ્કેલી ઊભી થાય, કામ અટકતું લાગે ત્યારે કોઈ વ્યક્તિ ઉપર રોષ કે દ્વેષભાવ રાખવાને બદલે ધીરજથી કામ લેવું જોઈએ. જોન સ્નોડીએ કહ્યું કે સામી વ્યક્તિ તમને સમજી શકે એ માટે એને પૂરતો સમય આપવો જોઈએ. એને જો સમય આપશો તો લાંબા ગાળે એ તમને જરૂર ન્યાય આપશે. આપણો હેતુ શુધ્ધ અને પ્રામાણિક હોય અને પૂર્વગ્રહ, ઈર્ષા, અહમ્ અને ગેરસમજૂતીથી ઊભા થયેલા અવરોધો આપણી નિષ્ઠાથી લાંબા ગાળે દૂર થશે જ. આમાંથી રેન્ડી પાઉશે તારણ કાઠ્યું કે કોઈ પણ માણસ સદંતર દુષ્ટ નથી. એનામાં કંઈક સારું તત્વ તો હોય જ છે, માત્ર તમારે એને માટે રાહ જોવી પડે, જેથી એના હ્રદયમાં પડેલા શુભ તત્વો પ્રગટ થાય. રેન્ડી પાઉશમાં પ્રત્યેક વ્યક્તિમાં નિહિત નિપુણતાને ખોળી કાઢવાની અદ્ભૂત સૂઝ હતી.